IDB laksana segera program pendidikan, latihan
Utusan Malaysia – 25/3/2006

KUALA LUMPUR - Bank Pembangunan Islam (IDB) mengenal pasti beberapa bidang pembangunan yang boleh segera dilaksanakan di bawah Wawasan 1440 Hijrah, kata Tun Dr. Mahathir Mohamad.
Beliau yang juga Pengerusi Suruhanjaya Wawasan 1440 Hijrah IDB berkata, antaranya ialah bidang pendidikan dan penyediaan latihan kepada pemimpin dan kakitangan kerajaan negara anggota untuk membolehkan mereka menggerakkan pembangunan negara masing-masing.
``(Pendidikan dan latihan) ini penting supaya pemimpin-pemimpin negara anggota cukup persediaan untuk melaksanakan rancangan pembangunan yang telah diatur untuk negara-negara berkenaan,'' katanya. Dr. Mahathir berkata demikian pada sidang media selepas sesi ceramah Wawasan Malaysia 2020 - Wawasan Dalam Tindakan sempena makan malam Mesyuarat Ketiga Suruhanjaya Wawasan 1440 Hijrah IDB di sini malam tadi. Menjawab sama ada pengalaman Malaysia akan digunakan untuk menjayakan Wawasan 1440 Hijrah IDB itu, Dr. Mahathir berkata, negara-negara boleh berkongsi pendekatan dan kaedah masing-masing namun ia tidak menjamin kejayaannya di negara lain.
Justeru katanya, pendekatan dan kaedah yang diguna pakai di negara lain termasuk kejayaan Malaysia boleh diubahsuai supaya dapat dimanfaatkan bersama. Mengenai pembiayaan projek di bawah Wawasan 1440 Hijrah IDB, beliau berkata, pada masa lalu IDB memberi pinjaman mudah kepada negara anggota untuk membiayai projek pembangunan yang dijalankan. Bagaimanapun di bawah pelan wawasan ini, menurutnya, IDB menimbang kemungkinan menyalurkan pinjaman secara langsung kepada syarikat di negara anggota untuk melaksanakan projek pembangunan yang dikenal pasti termasuk pembinaan infrastruktur.
``Syarikat itu boleh membuat keuntungan minimum tetapi pada masa yang sama mampu membayar balik pinjaman tersebut kepada IDB,'' katanya.
Sebelum ini, negara miskin yang mendapat pinjaman mudah daripada IDB tidak berkeupayaan membayar balik pinjaman kepada bank tersebut menyebabkan dana pembiayaannya sukar digerakkan untuk pertumbuhan ekonomi negara anggota.
Sehingga kini, IDB telah membiayai 1,518 projek bernilai AS$16.164 bilion, dengan 1426 Hijrah (2005-2006) sahaja sebanyak 139 projek dibiayai melibatkan AS$2.2 bilion.
Source: Utusan Online | www.utusan.com.my